Cele, DA kap mekaar na Kampsbaai-voorvalMinister Bheki Cele het Woensdag verskeie Kaapse strande besoek. Foto: Courtney Africa/African News Agency(ANA) Polisieminister Bheki Cele sal dit wat hy gister waargeneem het tydens ’n besoek aan Kaapse strande aan die nasionale Covid-19-bevelsraad voorlê. Die minister het sy kommer uitgespreek oor die beweerde roekelose gedrag wat hy onder sommige strandgangers waargeneem het. Hy en ’n afvaardiging, onder wie adjunkminister Cassel Mathale en verskeie polisiehoës, het onder meer Kampsbaai, Strand, Clifton, Monwabisi, Big Bay, Strandfontein, Macassar en Mnandi besoek. Dit is Cele se optrede op Kampsbaai se strand wat die stad Kaapstad nou genoop het om ’n dringende aansoek in die Wes-Kaapse hooggeregshof te bring om ’n interdik te kry teen die Suid-Afrikaanse Polisiediens. Cele het ’n filmspan se bedrywighede onmiddellik stopgesit aangesien dit volgens hom nie aan Covid-19-regulasies voldoen het nie. “Volgens die permit van die produksiemaatskappy wat aan die SAPD oorhandig is, sou die produksie strydig wees met die reëls wat deur die president uiteengesit is en wat duidelik is oor wat op strande toegelaat word en dus kon dit nie toegelaat word om voort te gaan nie,” het Cele gesê. JP Smith en minister Bheki Cele het Woensdag in ‘n bekgeveg betrokke geraak op Kampsbaai se strand. Foto: Courtney Africa/African News Agency(ANA) JP Smith, burgemeesterskomiteelid vir veiligheid en sekuriteit, is egter van mening dat Cele onwettig opgetree het. “Minister Cele het opdrag gegee aan meer as 30 polisiebeamptes om ’n filmproduksie te stop wat wetlik toegelaat word.” Volgens Smith is hy bekommerd oor die outokratiese wyse waarop die minister optree. “Dit is kommerwekkend dat dit lyk asof ’n politieke ampsdraer onwettige opdragte aan operasionele personeel uitreik en waar SAPD-beamptes voortgegaan het om hierdie onwettige opdrag uit te voer. “Ek verwag dat Cele, as lid van die nasionale bevelsraad, daarvan bewus sal wees dat film- en TV-produksiestelle sedert vlak 4 as werkplekke beskou word en toegelaat word om volgens die risiko-aangepaste strategie te werk mag gaan.” Die jongste regulasies wat in die Staatskoerant gepubliseer is, verbied nie verfilming op Kaapse strande nie, sê Smith. Die regulasies verbied feeste en optredes. “Verfilming is ’n werksaktiwiteit en moet nie verkeerdelik beskou word as ’n ontspanningsaktiwiteit soos minister Cele gedoen het nie. “Ons vra dus die hooggeregshof om die minister van polisie te verbied om die omvang van sy gesag te oorskry.” Sakeliga het ook vroeër gedreig om ’n interdik teen Cele te kry. Die organisasie het gesê die minister moet sy onregmatige instruksies aan lede van die SAPD, dat hulle besighede mag penaliseer en sluit, terugtrek.